
A kurkumin, mint természetes alapú antioxidáns hatása a PVC degradációjára

Kulcsszavak: polimer; élelmiszer-csomagolás; adalékanyag; stabilizálás; környezetbarát
A poli(vinil-klorid) a világon a harmadik legnagyobb mennyiségben gyártott polimer, annak dacára, hogy gyenge termikus és termooxidatív stabilitással rendelkezik. Így feldolgozásánál kiemelkedő szerep jut az adalékanyagoknak. Célom egy természetes, környezetbarát antioxidáns, a kurkumin PVC degradációra gyakorolt hatásának vizsgálata volt annak érdekében, hogy az iparban használatos szintetikus adalékok helyett a környezetre ártalmatlan alternatívát találjak. Oldat fázisú kísérleteket hajtottam végre annak céljából, hogy az egyéni reakciókat vizsgálhassam, és az esetleges keresztkötési folyamatokat megelőzzem.
Kísérleti eredményeim összegzéseként elmondható, hogy a PVC oldott állapotú, antioxidánsokat tartalmazó minták 1,2,4-triklórbenzolban, vagyis inert oldószerben történő termooxidatív degradációja során a kurkumin mind a hidrogén-klorid elimináció, mind a molekulatömeg-változás szempontjából ugyanolyan hatékonynak bizonyult, mint az iparban használatos szintetikus antioxidánsok, és jelentős mértékben csökkentette a degradáció során kilépő HCl mennyiségét.
A dioktil-ftalátban (DOP) végzett kísérletsorozatban a kurkumin termooxidatív körülmények között szintén ugyanúgy viselkedik, mint a szintetikus antioxidánsok, vagyis rövid ideig stabilitást fejt ki a vizsgált polimerre, azonban az indukciós periódust követően hatékonysága jelentős mértékben csökken.
Az irodalomban a kurkumin szabadgyök-fogó csoportjainak számáról és minőségéről megoszlik a vélemény. Kísérleteim egyértelműen bizonyítják, hogy a kurkumin három antioxidáns csoport tartalmaz.
Eredményeim egyértelműen arra utalnak, hogy hatékonyság tekintetében a kurkumin összemérhető az iparban alkalmazott, szintetikus antioxidánsokkal, és mint környezetbarát adalék alkalmazható a PVC esetében.
 



